Historicament, la lengoua d’oly, ou tot simplament oly (oïl en francês ; prononciacion francêsa : o-il [ɔ.il], ou-il [u.il], oui [wi], o-ille [ɔj]), est la lengoua romana que s’est dèvelopâye dedens la partia enversenche de la Gôla, pués dedens la partia enversenche de la France, dedens lo mié-jorn de la Bèlg·ica (Bèlg·ica romana) et dedens les iles Angllo-Normandes avouéc, et pués qu’ére prègiêe u Moyen Âjo. Dens un premiér temps, sè confond avouéc lo viely francês, qu’adonc engllobe los difèrents dialèctos d’oly. L’aparicion d’una fôrma lengouistica solèta et estandardisâye u comencement du temps modèrno (lo francês d’ora) rend cel’identificacion plurâla passâye de môda por lo moyen francês : prèjont dês adonc du francês d’una pârt, et de les ôtres lengoues d’oly d’ôtra pârt. Considèront que les lengoues d’oly constituont un groupo de les lengoues galo-romanes. Cél groupo de la bise at consèrvâ un substrat cèltico més important et pués at endurâ na més granta portâ du gèrmanico que sa cusena occitano-romana du mié-jorn, la lengoua d’oc.